ועדת הפנים והגנת הסביבה, כנסת 20, פרוטוקול מספר 233, 2016-07-13 09:30

דוד אמסלם: בוקר טוב.

דוד אמסלם: אני מתכבד לפתוח את ישיבת ועדת הפנים והגנת הסביבה.

דוד אמסלם: על סדר-היום: הצעת חוק שירותי הדת היהודיים (תיקון מס' 21) (הסדרת השימוש במקווה טהרה), התשע"ן-2016, של חבר הכנסת משה גפני, אורי מקלב, מנחם אליעזר מוזס, יעקב מרגי, יצחק וקנין, יואב בן צור, ישראל אייכלר, בצלאל סמוטריץ, מוטי יוגב, ניסן סלומינסקי, שולי מועלם ויגאל גואטה.

דוד אמסלם: הכנה לקריאה שנייה ושלישית.

דוד אמסלם: נתחיל עם יוזם ההצעה, חבר הכנסת משה גפני, בבקשה.

משה גפני: תודה רבה אדוני יושב ראש הוועדה, בוקר טוב לכולם.

משה גפני: הצעת החוק הזאת, כפי שאמרתי גם בקריאה השנייה וכפי שאמרתי במליאת הכנסת בקריאה הטרומית, הצעת החוק לא באה לשנות דבר ולא חצי דבר.

משה גפני: הצעת החוק הזאת איננה מתערבת לא בטובלים ולא בטובלות.

משה גפני: אין אפשרות גם למנוע מטובל או מטובלת באיזה מקווה ציבורי – אני לא מדבר על מקוואות פרטיות, שגם שם אני חושב שלא מונעים ממשהו.

משה גפני: הכוונה להשאיר את הסטטוס קוו הקיים, כפי שהיה בטרם החלטת הבג"צ.

משה גפני: מה שהסכמנו בקריאה הראשונה אני כמובן מסכים גם בקריאה השנייה והשלישית.

משה גפני: אני רק מבקש, היות וכתוב פה מועצה דתית ודיברנו על זה בקריאה הראשונה, ברוב המקרים זה באמת מועצה דתית אבל יכול להיות מיעוט מקרים שבהם אין מועצה דתית וזאת רשות מקומית.

משה גפני: זאת כדי לאפשר גם לרשות המקומית להתקשר בהסכם, או שלא להתקשר בהסכם.

משה גפני: להוסיף את הרשות המקומית במקום שאין מועצה דתית.

משה גפני: מעבר לזה אין לי שום השגה ואני לא מבקש מעבר לזה כלום.

משה גפני: אם הייתי לבד בעולם אז הייתי כמובן מרחיב את החוק הזה לעוד אלף ואחד נושאים אבל התברר לי שאני לא לבד בעולם.

דוד אמסלם: אם היית לבד לא היית צריך חוקים.

עליזה לביא: התרגלת להיות לבד, זאת הבעיה.

דוד אמסלם: עליזה, בלי העלבות.

דוד אמסלם: עליזה, אנחנו פה לא עושים דיון לתקשורת, עניינית, בלי העלבות בבקשה.

משה גפני: כפי שאמרתי וכפי סיכמתי עם החברים והחברות בקואליציה, החוק לא מורחב לשום דבר.

משה גפני: נאמר על ידי בכל הפורומים הקיימים, בעיקר בדיון הקודם שערכת כאן, אדוני יושב ראש הוועדה ולאחר מכן בישיבה אצלך בחדר.

משה גפני: החוק בא לשמר את המצב הקיים.

משה גפני: כל החלטה לגבי האופן של הטיפול במקוואות וכל מה שנלווה לזה, אין עניינו בחוק הזה.

משה גפני: את זה צריך לעשות בדיונים מנהליים שנעשים עם האחראים על זה או בהצעות חוק אחרות, אם אחרים יביאו.

משה גפני: החוק הזה איננו קשור לכך.

משה גפני: זה חד משמעי.

משה גפני: טכנית, ביקשתי את זה בקריאה הראשונה, את הסמכות להתקשר בהסכם או לא להתקשר בהסכם.

משה גפני: האירו את תשומת לבי לעובדה, כבר לפני הקריאה הראשונה, שיש מקומות שבהן זה לא מועצה דתית אלא רשות מקומית, במקומות שבהם הרשות היא זאת שמתפעלת את המקוואות.

דוד אמסלם: חבר הכנסת רחל עזריה, בבקשה.

רחל עזריה: אני רוצה לשאול את משרד המשפטים.

רחל עזריה: יש שאלה לגבי המילים: "התקשרה מועצה דתית בהסכם תנאים".

רחל עזריה: האם אפשר להבין מתוך זה שבעצם זה יחול גם על הטובלות?

רחל עזריה: האם יש איזה מצב שהעניין של לא לאפשר בסיטואציות מסוימות יכול לחול באיזה אופן על הטובלות שלא לשם גיור?

<אלי פס: כפי שציינו בדיון הקודם, לעמדתנו, ככל שמדובר בקבלת שירות כשיש תשלום אגרה, אנחנו לא מדברים על הסכם.

<אלי פס: הדברים האלה גם מגובים בשני הפרופסורים הכי גדולים לדיני חוזים, פרופסור דניאל פרידמן ונילי כהן.

<אלי פס: הם כתבו בספר שלהם שאם יש תשלום אגרה, אז אנחנו לא מדברים על הסכם.

<אלי פס: זאת עמדתנו.

רחל עזריה: גם אם זה טבילת כלות שבאה עם מדריכת כלה מארגון אחר?

<אלי פס: ככל שמדובר בשירות שנגבתה עבורו אגרה, אז זה לא הסכם.

דוד אמסלם: חברת הכנסת עליזה לביא, בבקשה.

דוד אמסלם: גליק, זה מפריע.

דוד אמסלם: איך שנכנסת אתה מתחיל להפריע.

יהודה גליק: רציתי שישימו לב שנכנסתי.

דוד אמסלם: שמנו לב.

דוד אמסלם: דרך אגב, זה שנכנס אנחנו רואים.

דוד אמסלם: אתה לא צריך להפריע כדי שנדע שאתה פה.

יהודה גליק: הייתי בטוח שאני אבוא יגידו שהתחרטו על החוק המוזר הזה.

עליזה לביא: רק אל תצביע עבורו.

דוד אמסלם: כבר קיבלת את זכות הדיבור אני מבין, כבר סיימת.

עליזה לביא: במליאה יכולת להימנע והצבעת.

עליזה לביא: היה לכם רוב של עשרה.

עליזה לביא: אדוני היושב ראש, סלח לי אם אני אהיה זאת שהורסת את החגיגה.

עליזה לביא: יש פה תחושה כזאת של הקלה ולחוק שמביא לגאולת עולם.

עליזה לביא: יש כאן אנשים סביב השולחן שיש להם הרבה זכויות וחבל שדווקא בחוק הזה הם נופלים.

עליזה לביא: המציאות בשטח היא שגם נשים תיפגענה אבל יפגעו פה אזרחים ואזרחיות של מדינת ישראל.

עליזה לביא: אני לא מבינה איך חוק כזה יכול בכלל להתכתב עם החלטת בג"צ.

עליזה לביא: אדוני, בראש דבריי אני רוצה לשאול את היועצים המשפטיים וגם את היועץ המשפטי לכנסת, שדיברתי איתו קודם, האם למעשה היועץ המשפטי יוכל להגן על הצעת החוק הזאת?

דוד אמסלם: זאת לא השאלה.

עליזה לביא: אני לא בטוחה.

דוד אמסלם: זה לא בדיון הזה.

דוד אמסלם: אחרי זה תשאלי אותו.

עליזה לביא: אתה מחוקק, אתה רוצה לחוקק חוק.

עליזה לביא: החוק הזה הוא עם רקע.

דוד אמסלם: שאלת שאלה ואני אענה לך בקצרה.

דוד אמסלם: בגדול, תפקיד של הכנסת לחוקק ותפקיד הבג"צ זה לעשות את הבקרה על החוקים אם מישהו עותר בפניו.

דוד אמסלם: לכן אני לא נכנס לזה.

דוד אמסלם: יש תהליכים ומי שרוצה יפנה לבג"צ.

עליזה לביא: כן, אבל אנחנו לא פועלים פה בבודדת.

עליזה לביא: בוא נסת

עליזה לביא: כל רגע איך הגענו עד הלום.

עליזה לביא: הגענו עד הלום בעקבות החלטת בג"צ שפרוסה פה בפנינו.

עליזה לביא: בראשית דבריי אני רוצה להפנות שאלה ליועצים המשפטיים וגם לאדוני ממשרד המשפטים, שהוא גם בכובע של הייעוץ המשפטי לממשלה.

עליזה לביא: , האם תוכלו גם אתם וגם אדוני לעמוד ולהגן על החוק - - -

דוד אמסלם: עליזה, אני אמרתי.

דוד אמסלם: את יכולה לשאול את השאלה, אני לא אתן להם להשיב.

ישראל אייכלר: היא שואלת למען הפרוטוקול כדי שבג"צ יוכל לתקוף את זה.

ישראל אייכלר: אתה לא מבין?

עליזה לביא: אני מבקשת את זה כהצעה לסדר.

עליזה לביא: דבר שני.

עליזה לביא: אני אחזק את דבריה של חברתי שיושבת משמאלי, חברת הכנסת עזריה.

עליזה לביא: האם לא בעצם אנחנו כן נראה פגיעה בנשים הטובלות.

עליזה לביא: גם בנשים הטובלות שתבואנה באמצעות הסכמים?

עליזה לביא: אתה יודע מה קורה היום במועצות הדתיות, אין דין ואין דיין, לצערי הרב.

עליזה לביא: המצב הוא בכאוס מוחלט.

עליזה לביא: גם כל הנושא הזה של הוראות שירדו מהמשרד לשירותי דת לא מכובדות.

עליזה לביא: אנחנו יודעים שבהרבה מקוואות ממשיכים לקבל תלונות.

עליזה לביא: מגיעות נשים לטבול שלא דרך הרבנות הראשית.

עליזה לביא: מדובר בכלות.

עליזה לביא: זה חוק במדינת ישראל, אין לנו נישואים חלופיים.

עליזה לביא: מה יקרה כשהן תבואנה בלי אישור של הרבנות הראשית, של הרב, של המלווה?

עליזה לביא: מה יקרה בזמן הזה?

עליזה לביא: אז יש הסכמים ויש אישורים ובתוך עמנו אנחנו חיים.

עליזה לביא: מה שהבאת מהמלומדים, אני לא בטוחה שזה באמת.

עליזה לביא: אני אשמח שתענה לי.

עליזה לביא: דבר שני, זה הגיור כהלכה.

עליזה לביא: מה יקרה לנו עם מתגיירות שרוצות לבוא ולטבול?

עליזה לביא: מתגיירות שמתגיירות היום בבתי הדין שלא באמצעות בתי הדין?

עליזה לביא: יש לנו גיור במדינת ישראל, אנחנו מכירים את המצוקה הגדולה.

עליזה לביא: 20 שנים של עיכוב ושל עגמת נפש ושל מצוקה גדולה.

עליזה לביא: יש היום גרות וגרים שלא בעזרת בתי הדין ויש לנו, תודה לאל, אפשרות נוספת.

עליזה לביא: מה יהיה עליהם?

עליזה לביא: דבר שלישי.

עליזה לביא: מה יקרה כאן עם אזרחי ואזרחיות מדינת ישראל, שהחוק הזה בעצם נכתב נגדם?

עליזה לביא: אני קודם כל מבקשת לכתוב בדברי ההסבר מה מטרת החוק?

עליזה לביא: למה כאן אנחנו לא מבינים מה המטרה של החוק?

עליזה לביא: מה המטרה של החוק הזה?

עליזה לביא: למה לא מובא בדברי ההסבר שהמטרה היא כנגד איקס, וואי, זד.

עליזה לביא: כנגד מי החוק הזה, אדוני?

עליזה לביא: למה זה לא מובא?

עליזה לביא: יש דברי הסבר לחוק במדינת ישראל?

משה גפני: זה רשום.

עליזה לביא: מה רשום?

עליזה לביא: בוא נקרא.

מיכל רוזין: את האמת שומעים רק בדברי הברכה.

מיכל רוזין: אחרי שהחוק עובר בקריאה שלישית, אז נשמע מגפני את הדברים האמיתיים.

מיכל רוזין: רק בסוף שומעים את האמת.

דוד אמסלם: נהוג שמציע החוק הוא בעצם מנסח את דברי ההסבר לחוק לפי הבנתו.

דוד אמסלם: זה מה שהוא הציע.

דוד אמסלם: אני מכבד את גפני.

דוד אמסלם: אני מניח שאתם מציעים הצעת חוק וכותבים דברי הסבר, אז זה כתוב.

מיכל רוזין: לא אמרתי את זה ממקום של חוסר כבוד, להיפך.

דוד אמסלם: "כיום לא מוסדר בחקיקה נושא מתן שירותי הטבילה" - - -

תמר זנדברג: יש לנו הרבה כבוד לטריקים של גפני, זה נאמר ממקום של כבוד.

דוד אמסלם: אני רוצה להתקדם.

דוד אמסלם: יש לנו שעה לדיון.

דוד אמסלם: אני רוצה להביא אותו להצבעה.

דוד אמסלם: אני אגביל כל דובר בזמן.

דוד אמסלם: היות וזה דיון שלישי, אני אבקש להתייחס רק להסתייגויות ולא לפתוח את הדיון מחדש.

דוד אמסלם: כל פעם יש נטייה לחזור אחורה שני דיונים.

עליזה לביא: החוק משתנה.

דוד אמסלם: ברמה העקרונית זה אותו דבר.

דוד אמסלם: לכן אני אומר שאם יש הסתייגויות, אז תתייחסי.

עליזה לביא: הסתייגות הראשונה היא להוסיף "האמור בסעיף קטן ב' לא יחול על אדם שמשלם אגרה בעבור שירותי הטבילה".

עליזה לביא: הסתייגות שנייה.

עליזה לביא: להוסיף בסעיף קטן ב' לאחר המילים "רשאית שלא להתקשר בהסכם לשם שימוש במקווה טהרה" את המילים "שלא במסגרת שעות הפעילות הרגילות".

עליזה לביא: הסתייגות שלישית.

עליזה לביא: להוסיף סעיף קטן ג': "טבילה במקווה טהרה לא תותנה בביצוע בדיקות, במתן מענה לשאלות, או כל דרישה אחרת שעלולה לפגוע בצנעת חייה האישיים של הטובלת".

ישראל אייכלר: כמו בבתי חולים.

רחל עזריה: יש את זה עכשיו בבג"צ.

רחל עזריה: עליזה, את רוצה להקשות איפה שכבר הצלחנו?

עליזה לביא: רחל, אם לא היית מכשירה את השרץ הזה, יכולתם למנוע את זה.

עליזה לביא: תפסיקי להפריע לי, בסדר?

רחל עזריה: למנוע מה?

עליזה לביא: את החוק האומלל הזה.

רחל עזריה: את רק עושה ספינים, את לא דואגת למציאות, רק ספינים.

עליזה לביא: תפסיקי עם השטויות שלך.

עליזה לביא: די, עדיף לך לא לדבר, את רק הורדת לעצמך.

רחל עזריה: עליזה סליחה, לא מדברים אלי ככה.

רחל עזריה: מה זה אמור להיות?

רחל עזריה: זה לא יפה.

דוד אמסלם: אני מבקש לכבד אחד את השני ולא להפריע.

דוד אמסלם: אם אתם רוצות להתווכח, אתן יכולות בחדר שלי.

דוד אמסלם: עליזה, גם אם היא מרגיזה אותך, זה בסדר, לא צריך להעליב.

דוד אמסלם: אם אתן רוצות להתווכח יש לי חדר ותתווכחו כמה שאתן רוצות.

עליזה לביא: היום היא בלי להקת המעודדות שלה.

מיכל בירן: היית אומר את זה גם לשני גברים?

מיכל בירן: די, רבים פה.

מיכל בירן: זה כנסת, רבים, מה הבעיה?

דוד אמסלם: זה הכללים אצלי.

מיכל בירן: היית אומר את זה לשני גברים שהיו מתווכחים?

מיכל בירן: לא היית אומר.

ישראל אייכלר: היא אמרה לה על השרץ.

ישראל אייכלר: איזו שפה זאת?

ישראל אייכלר: אם הייתי אומר את זה, וואי, וואי, וואי.

תמר זנדברג: אתה אומר דברים הרבה יותר גרועים.

ישראל אייכלר: נורא, אומרת את זה חברת כנסת.

תמר זנדברג: זה שאתה חשוך זה לא אומר - - -

ישראל אייכלר: יש לך פנס?

תמר זנדברג: אני אמצא.

ישראל אייכלר: את רוצה שאני אגיד לך מה שאת?

תמר זנדברג: אתה אומר.

דוד אמסלם: ישראל.

ישראל אייכלר: היא תגיד לי חשוך ואני לא אגיב?

דוד אמסלם: אני לא שומע כלום.

ישראל אייכלר: יש כל-כך הרבה מילים במילון.

דוד אמסלם: רבותי, אני לא רוצה להוציא חברי כנסת.

עליזה לביא: הסתייגות רביעית.

עליזה לביא: להוסיף סעיף קטן ג': "השר ימנה עובדת מעובדות משרדו למתן מענה וטיפול בפניות של נשים על שימוש במקווה טהרה".

עליזה לביא: הסתייגות חמישית: "התקשרה מועצה דתית להסכם עם המדינה או אם רשות מרשויותיה לשם שימוש במקווה טהרה, רשאית המועצה הדתית שלא להתקשר בהסכם בעל אופי דומה עם אחר".

מיכל בירן: מה זה אומר?

עליזה לביא: רגע.

עליזה לביא: בדיון הקודם אמר אדוני והוצג כאן

עליזה לביא: שכדי שיהיה אפשר לקדם את החוק הזה, הובטח לתנועות שייפתחו ארבעה מקוואות חלופיים.

עליזה לביא: עד היום לא דיברו עם התנועות.

עליזה לביא: נוכח המציאות הישראלית, ראה את מקרה הכותל וההשלכות החמורות של ההתנהלות, כולל על אחינו ואחיותינו מעבר לים, אני לא מאמינה בכוחה של הממשלה לקדם מהלך שכזה.

עליזה לביא: אנחנו כאן מחוקקים חוק שהוא אינו שוויוני.

עליזה לביא: חוק שיאפשר בעצם לפגוע.

עליזה לביא: אם יש לאדוני מידע נוסף על פתרון שהוצע כאן, אנחנו נשמח.

עליזה לביא: כי עד היום לא דיברו עם התנועות והתנועות יפרטו את זה בעצמן.

דוד אמסלם: בדיון הקודם ישב פה יושב ראש הקואליציה.

דוד אמסלם: הוא אמר מה עמדת הממשלה בעניין הזה.

משה גפני: זאת לא היתה עמדתי.

דוד אמסלם: ישב פה דוד ביטן.

מיכל בירן: זה קצת כמו לומר לאנשים שאין להם מקום במערכת החינוך, אנחנו מרשים לכם לפתוח בית ספר.

דוד אמסלם: מיכל, אפילו בשדולה שלך אני לא מתפרץ ככה.

עליזה לביא: אדוני, לפני שהצגתי את ההסתייגויות, ביקשתי התייחסות, האם זה יכול לעמוד.

עליזה לביא: אני מבקשת לשמוע את הייעוץ המשפטי.

דוד אמסלם: בסוף אני אתן להם את רשות הדיבור, לפני שאני אביא את זה להצבעה.

דוד אמסלם: דוד ביטן אמר כאן את העמדה של הממשלה.

דוד אמסלם: לדעתי הוא תחם את זה בתשעה חודשים, או משהו כזה.

משה גפני: זה לא קשור לחוק, אני לא בעניין.

יהודה גליק: זה כתוב בדברי ההסבר.

משה גפני: אני לא כתבתי את דברי ההסבר, זה לא על דעתי.

יהודה גליק: אז מי כתב את דברי ההסבר?

עליזה לביא: על מה אנחנו מדברים פה?

דוד אמסלם: גליק, אני אוציא אותך.

יהודה גליק: לפני רגע אמרת שהוא כתב את דברי ההסבר.

יהודה גליק: אולי מלאך משמים כתב.

דוד אמסלם: גליק, אני קורא לך לסדר פעם ראשונה.

דוד אמסלם: אחרי זה נשאל את דוד מה קורה.

עליזה לביא: במהלך הדיון?

דוד אמסלם: אפשר גם אחרי הדיון.

עליזה לביא: אדוני רוצה להביא להצבעה, אנחנו רוצים לקבל תשובות.

דוד אמסלם: לא הבנת.

דוד אמסלם: אני עושה הפרדה בין הדיון הזה בחוק לבין ההסדר שהיה.

דוד אמסלם: אני מקבל את מה שדוד אמר, הוא הביע את עמדת הממשלה בעניין.

משה גפני: אני הסכמתי לתשעה חודשים.

דוד אמסלם: אני יכול לבקש לקרוא לו אבל זה לא קשור לחוק.

עליזה לביא: בוודאי שזה קשור.

דוד אמסלם: חבר הכנסת אכרם חסון.

אכרם חסון: תודה רבה שאתה מבקש ממני לדבר.

אכרם חסון: אני רואה שאני הגוי היחיד שנמצא בישיבה.

אכרם חסון: כגוי שיש לו קשר באמצעות יתרו למשה רבנו, יוכל לגשר על הפערים בין אחינו היהודים ונפתור את הבעיה.

אכרם חסון: לכן שאלתי את חברות הכנסת המכובדות אם מותר לגוי כמוני להיכנס למקווה.

אכרם חסון: קיבלתי תשובות כל-כך תשובות אז החלטתי שאני לא אסתבך עם היהודים.

אכרם חסון: תסלח לי שאני לא אתערב.

אכרם חסון: מה שתחליט חברתי רחל, אני אתמוך בה.

משה גפני: אתה יכול להיכנס למקווה, אל תשמע להם.

אכרם חסון: אמרו לי שאסור.

משה גפני: הם משקרים לגבי החוק הזה בכל דבר.

דוד אמסלם: חברת הכנסת תמר זנדברג, בבקשה.

דוד אמסלם: אני מבקש שתתייחסו להסתייגויות.

תמר זנדברג: הגשתי הסתייגויות בכתב, אני רוצה להסביר אותן בעל-פה.

<רוני טיסר: אנחנו לא קיבלנו את ההסתייגויות, קיבלו בקשת דיבור.

תמר זנדברג: אז תקבלו.

תמר זנדברג: אני רוצה להסביר את מהות ההסתייגויות ולאו דווקא את הנוסח שלהן כי יש פער בין נוסח של ההסתייגויות שאני הגשתי לבין המהות, בדיוק כמו שיש פער, לדעתי חסר תקדים בכנסת, לפחות בשנים שאני כאן, בין נוסח החוק ובין המהות שלו והמשמעות שלו.

תמר זנדברג: באמת, אני רוצה להחמיא לך הרב גפני.

תמר זנדברג: הצלחת להביא משפט שלא אומר כלום ומאחוריו מסתתר עולם ומלואו של אפליה והדרה.

תמר זנדברג: מה שכתוב בחוק, בנוסח הכחול, יכולת לכתוב לה לה לה ואנחנו יודעים שהמשמעות היא חוק עוקף בג"צ, מדיר, מפלה.

תמר זנדברג: לצערנו הרב אתה הגעת לפשרה רקובה, עם אלה שמייצגות את הנשים האורתודוכסיות בקואליציה על הגב של הרפורמים והקונסרבטיבים היהודים.

תמר זנדברג: זה נוגע ליהודים, אבל לכל מיני סוגים של יהודים, שגם להם יש זכות לקיים את אמונתם הדתית ואת המצוות על-פי אמונתם ועל-פי דרכם.

תמר זנדברג: כן, יש כאלה.

תמר זנדברג: לכן, רק איזה רמז קטן לדרמה שהחוק הזה חולל ועדיין מחולל, אפשר למצוא בדברי ההסבר שעכשיו הרב גפני מתנער מהם.

תמר זנדברג: אני חושבת שהשאלה של חבר הכנסת יהודה גליק היא מאוד במקומה.

תמר זנדברג: מי כתב את דברי ההסבר האלה?

תמר זנדברג: מה, ירדה אצבע אלוהים וכתבה דברי הסבר שמציע החוק לא יודע מאיפה הם הגיעו?

תמר זנדברג: אם החוק הזה לא עושה שום דבר מלבד לשמר את המצב הקיים על כנו, למה צריך חוק?

תמר זנדברג: יש לנו מוסדות במדינה, יש חוקים, יש בית משפט.

תמר זנדברג: הוא מפרש את החוקים בצורה שוויונית לכלל עם ישראל, כי אנחנו לא מעלים על דעתנו מצב אחר.

תמר זנדברג: לכן, למה נתכנסנו?

תמר זנדברג: צריכים לטרטר את קהילות העולם?

תמר זנדברג: את הסוכנות היהודית?

תמר זנדברג: ממשלת ישראל צריכה לעמוד במשברים?

תמר זנדברג: על מה ולמה?

תמר זנדברג: על-מנת להבטיח שירות ממלכתי וציבורי לכל אזרחי ואזרחיות ישראל באופן שוויוני?

תמר זנדברג: על זה צריך ללכת לרב, גפני?

תמר זנדברג: אני קוראת כאן את היוזמים של הצעת החוק הזאת.

תמר זנדברג: כמובן גברים למעט אחת, לצערי חברתנו, שולי מועלם שבאמת יחד עם חברות כנסת אחרות בקואליציה נפלו – לא נפלו בפח, להיפך, אני נותנת הרבה קרדיט.

תמר זנדברג: לא נפלו בפח אלא להיפך.

תמר זנדברג: הם הפקירו את החברים והחברות שלנו שבימים כתיקונם אנחנו כולנו בסולידריות כלפי הפלורליזם היהודי, אבל למען שלמות הקואליציה וכדי שגפני ואייכלר ומקלב יהיו מרוצים, לעזאזל השותפים שלנו על דמותה של מדינת ישראל ודמותה של היהדות.

תמר זנדברג: לכן, כן, החוק הזה הוא עד כדי כך גרוע.

תמר זנדברג: אתה יודע, אני הייתי שמחה לא לשבת כאן.

תמר זנדברג: אני לא טבלתי במקווה בחיים שלי.

תמר זנדברג: אני מייצגת ציבור שלא טובל ולא טובת במקווה.

תמר זנדברג: אתם אלה שהכרחתם את הציבור שלנו לטבול במקווה כי אין נישואים אזרחיים ואין גיורים אלטרנטיביים ואין שום דרך אחרת להשתמש בשירותים ממלכתיים שלא באופן שאתם קבעתם.

תמר זנדברג: אבל אתם מייצגים זרם צר ביהדות.

ישראל אייכלר: צר מאוד.

תמר זנדברג: צר מאוד, כן.

ישראל אייכלר: העיקר לא לפחד כלל.

משה גפני: ישראל, אתה משחק לידיים שלה.

משה גפני: אין אמת במילה אחת שהיא אומרת, היא פשוט רוצה למשוך זמן.

תמר זנדברג: בטעות אתם קיבלתם את המפתח - - -

עליזה לביא: כולנו תלמידים שלך.

ישראל אייכלר: בטעות הקמתם מדינה בארץ הקודש.

עליזה לביא: זאת אחת משלושת מצוות הנשים, למה אתה עושה - - -

משה גפני: ככה.

דוד ביטן: עליזה, משה, אתם דיברתם.

תמר זנדברג: אתם מייצגים זרם צר ביהדות.

תמר זנדברג: כן, אני עומדת על זה.

תמר זנדברג: בטעות אתם קיבלתם את המפתח להגדיר עבור כולנו מי הוא יהודי ואיך טובלים במקווה.

דוד אמסלם: חברת הכנסת זנדברג, מה ההסתייגויות?

תמר זנדברג: אני הגשתי הסתייגויות.

דוד אמסלם: איפה?

דוד אמסלם: הן לא פה.

תמר זנדברג: שנייה, תכף אגיש אותן.

תמר זנדברג: במהלך הדיון אני אגיש אותן בכתב.

תמר זנדברג: זה לא כל-כך רלוונטי מה כתוב הסתייגויות, אני יכולה לכתוב שם שורה ריקה כי בסוף החוק - - -

דוד אמסלם: אבל בסוף אני צריך להצביע עליהן.

תמר זנדברג: כתוב לך פה שזה חוק עוקף בג"צ, שזה לא חוק שוויוני, שזה חוק שמנסה להדיר רפורמים וקונסרבטיבים?

תמר זנדברג: זה לא כתוב, נכון?

תמר זנדברג: לכן גם ההסתייגויות - - -

דוד ביטן: זה לא עוקף בג"צ, אני אסביר.

עליזה לביא: היועץ המשפטי לא יוכל להגן על החוק הזה.

דוד ביטן: יש לי הפתעה בשבילך.

תמר זנדברג: לכן גם ההסתייגויות שלי יהיו בהתאם והן יהיו בכתב בהתאם לנוסח.

דוד אמסלם: יעל כהן פארן בבקשה.

יעל כהן-פארן: תודה רבה.

יעל כהן-פארן: אני מצטרפת לדברים שנאמרו לפני על ידי חברת הכנסת תמר זנדברג.

יעל כהן-פארן: זה כתוב במפורש בצורה ברורה בדברי ההסבר.

יעל כהן-פארן: מתייחסים לפסק הדין של בית המשפט העליון, התנועה המסורתית נגד המועצה הדתית באר-שבע.

דוד ביטן: כן, אבל זה לא עוקף, יש הבדל.

יעל כהן-פארן: אני חברה ופעילה בתנועה המסורתית.

יעל כהן-פארן: אני מקווה שאף אחד לא יצא מהחדר כשאמרתי את זה.

יעל כהן-פארן: אני קוראת לכם גם לא לצאת מהחדר כשנציגי התנועה המסורתית והתנועה הרפורמית יקבלו את זכות הדיבור בהמשך.

יעל כהן-פארן: הבעיה העיקרית עם החוק הזה זה שהוא מגדיר בספר החוקים של ישראל בפעם הראשונה, אפליה מותרת בחוק, נקודה.

יעל כהן-פארן: אפליה נגד קבוצות לא אורתודוכסיות, קבוצות הרפורמים וקבוצת המסורתיים הקונסרבטיביים.

יעל כהן-פארן: זה יהיה במפורש כתם שחור על ספר החוקים של מדינת ישראל.

יעל כהן-פארן: בכך רק תועצם האפליה שקיימת ממילא על הגיור.

יעל כהן-פארן: 20% מהמתגיירים בישראלים מתגיירים בגיור רפורמי וקונסרבטיבי וגם כך הם מופלים לרעה.

יעל כהן-פארן: אני רוצה להציע את ההסתייגויות הבאות: בסעיף 1ב, להוסיף את המילה "אינה" לאחר המילה "דתית" ולהוריד את המילה "אף" לאחר המילה "טהרה".

יעל כהן-פארן: זה פשוט מבטא את החוק.

יעל כהן-פארן: זה מה שצריך לעשות עם החוק הזה, אני מצטערת.

יעל כהן-פארן: מועצה דתית אינה רשאית שלא להתקשר בהסכם לשם שימוש במקווה טהרה, אם התקשרה בהסכם כאמור עם המדינה או עם רשות מרשויותיה.

יעל כהן-פארן: כהסתייגות נוספת, אם ההסתייגות הראשונה שלי לא תתקבל, אני רוצה להוסיף ג': "מועצה דתית תסדיר מקוואות טהרה לשימוש הקהילות הדתיות השונות הפועלות ברשות המקומית בה היא פועלת".

יעל כהן-פארן: בדברי ההסבר כתוב: "יוקמו כמה מקוואות 2 עד 4 באמצעות הסוכנות היהודית לארץ ישראל".

יעל כהן-פארן: אני לא חושבת שזה תפקידה של הסוכנות.

יעל כהן-פארן: לא שמעתי שדיברו עם הסוכנות ושהיה איזה דיבור עם התנועות הלא אורתודוכסיות.

דוד ביטן: מי אמר לך שלא דיברו?

יעל כהן-פארן: כן, עם התנועות הלא אורתודוכסיות לא דיברו.

יעל כהן-פארן: בסופו של דבר זה תפקיד המדינה.

יעל כהן-פארן: כמו שהיא מממנת מקוואות בכסף ציבורי ובמימון הציבור שתממן גם מקוואות לקהילה האורתודוכסית.

יעל כהן-פארן: עם היא מחליטה על האפליה הזאת, שתממן מכספי ציבורי המדינה מקוואות לקהילה הרפורמית.

יעל כהן-פארן: הסתייגות לתחולת החוק, סעיף 2.

יעל כהן-פארן: אני חושבת שזה לא סביר לדרוש 9 חודשים.

יעל כהן-פארן: ומה אם ייקח 9 שנים להקים מקוואות חלופיות?

דוד ביטן: עלות מקווה זה 400,000 שקלים.

דוד ביטן: ברשויות המקומיות אני יכול להגיד כמה זה עולה.

יעל כהן-פארן: חבר הכנסת ביטן, זה יכול להיות גם חודשיים אם רוצים אבל אנחנו יודעים שלא רוצים.

דוד ביטן: אבל כן רוצים, זה כל ההבדל.

יעל כהן-פארן: אז אני מציעה ש"החוק ייכנס לתוקפו לאחר שהשר יכריז באישור ועדת הפנים והגנת הסביבה כי הוקמו מקוואות לשימוש כלל הקהילות היהודיות.

יעל כהן-פארן: " אם האופציה הזאת לא תתקבל אז אני מציעה: "החוק ייכנס לתוקפו בכל רשות לאחר אישור ועדת הפנים והגנת הסביבה כי באותה הרשות הוקמו מקוואות טהרה לשביעות רצונם של כלל תושביה.

דוד אמסלם: תודה רבה.

דוד אמסלם: חברת הכנסת קסניה סבטלובה, בבקשה.

קסניה סבטלובה: אני יכולה רק להגיד שכאשר מדברים על כלל הקהילות היהודיות מתכוונים לכלל העם היהודי באשר הוא.

קסניה סבטלובה: זה גם קונסרבטיבים וגם רפורמים.

קסניה סבטלובה: יש לי פה חוברת מרתקת בשם "ההסתה נגד התנועה הרפורמית".

קסניה סבטלובה: כאשר כותבים: עבודה זרה ומעשה מזויף ומתייחסים כתת אדם לאותה קבוצה של אוכלוסייה, אז כמובן שייצאו חוקים כאלה.

קסניה סבטלובה: הכול נעוץ ביחס.

קסניה סבטלובה: החוקים הם תולדה של היחס שלכם, רבותי.

קסניה סבטלובה: אתם חייבים להתחרט על-כך ולחזור בתשובה בכל העניין הזה, על מנת שאנחנו נאחד את השורות של כל העם היהודי.

קסניה סבטלובה: לפני שזה יקרה אנחנו פה נמשיך לריב על המקוואות ועל חוקים שאין להם תכלית ותוחלת.

קסניה סבטלובה: באשר לספינים שהסתובבו בשבועות האחרונים לגבי הסוכנות היהודית, אני הבנתי שאין שום סיכוי מהסוכנות היהודית.

קסניה סבטלובה: אם כן, אני אשמח שהנציג של הסוכנות היהודית יאמר האם הועברה אליהם הצעה קונקרטית, האם יש כספים למימון?

קסניה סבטלובה: גם אז, צריך לחשוב האם באמת זה טוב לנו או לא.

קסניה סבטלובה: בינתיים מדובר בספין ובאמת אנחנו שבעים כבר מהספינים.

קסניה סבטלובה: אנחנו רוצים להתקדם ואנחנו - - -

דוד ביטן: אתם עושים ספינים.

קסניה סבטלובה: נטו ספינים, דוד.

קסניה סבטלובה: חבל שאתה ועוד אנשים ממשיכים בהסתה פרועה.

קסניה סבטלובה: כל הזמן מדברים על הסתה נגד יהודים ונגד ישראלים.

קסניה סבטלובה: יש לי הצעה, בואו נקדיש בדיון בהסתה נגד יהודים באשר הם, יהודים רפורמים ויהודים קונסרבטיבים.

דוד אמסלם: מיכל, אני מבקש להתייחס להסתייגויות.

דוד אמסלם: אם אין הסתייגויות אפשר להתייחס בקצרה.

דוד אמסלם: אני רוצה להתקדם משום שהדיון כרגע נועד להסתייגויות.

מיכל בירן: מעולם לא הייתי טובה בפיליבסטרים, יעידו גם אלה שלא מסכימים איתי כאן שאני לא מאריכה בדברים.

מיכל בירן: אני מודה שכשניסיתי להבין את החוק הזה ממש נתקלתי בבעיה למרות שאני לרוב מאוד טובה בהבנת הנקרא.

מיכל בירן: שאלתי שוב ושוב איך מה שכתוב קשור למה שמתריאים בפניו?

מיכל בירן: עד היום לא הצלחתי להבין.

מיכל בירן: אני מקבלת את הפרשנות שלך, תמי, על זה שזה נעשה במכוון.

מיכל בירן: אני רוצה להתייחס לנקודה אחת שיעל התייחסה אליה בקצרה וזרקתי אותה כהערת ביניים.

מיכל בירן: כמו שלא היו אומרים לאדם: אין לך מקום, לא קיבלו אותך בבית הספר השכונתי שלך, אנחנו מרשים לך לקחת את הכסף שלך ולבנות לעצמך בית ספר בבית.

משה גפני: קיבלו אותו, קיבלו אותו.

משה גפני: אני רוצה לענות בסוף.

מיכל בירן: לא היו אומרים את זה.

מיכל בירן: הזרמים שאתה מדבר עליהם, הרב גפני, לא רוצים להיות חלק מהמסלול הממלכתי.

מיכל בירן: פה יש זרמים שאומרים שהם רוצים להיות חלק מהמסלול הממלכתי.

מיכל בירן: רוצים שהגיור יהיה ממלכתי, רוצים שהתקצוב יהיה ממלכתי, רוצים שזה יהיה ממלכתי.

מיכל בירן: הפתרון של המקוואות, אם הם משלמים עליו, הוא פשוט לא סביר.

מיכל בירן: אם זה פתרון ממלכתי – אותך אני מעריכה מאוד חבר הכנסת ביטן – אם אתה ערב לזה.

מיכל בירן: דבר ראשון, תתחייבו שזה לא נכנס לתוקף לפני שהמקוואות האלה קמים ופעילים ושהמדינה משלמת עליהם.

מיכל בירן: לא כי חסר כסף אלא כי זה עניין סימבולי.

דוד אמסלם: חבר הכנסת יהודה גליק, בבקשה.

דוד ביטן: כבר התחייבנו על זה בדיון הקודם.

עליזה לביא: איך, אדוני?

עליזה לביא: את הכותל לא פתרתם למרות שראש הממשלה התחייב.

יהודה גליק: אני רוצה להתייחס לדברים שאמרה עליזה ולומר שאני לא מציע להכניס פה הסתייגויות שקשורות לטבילת נשים כי כתוב במפורש החוק הזה עוסק בטבילה לאנשים בגיור ולכן לא כדאי לערב ולא לעורר דברים שלא קיימים.

יהודה גליק: דבר שני, אני רוצה לברך את חברי הכנסת גפני ואייכלר על היוזמה.

יהודה גליק: לפי מה שאני מבין, החוק הזה מטרתו להקים מקוואות לרפורמים.

יהודה גליק: לכן אני רוצה באמת לברך אותם על ההצלחה.

משה גפני: אם תוכל לברך אותי על דברים אחרים.

יהודה גליק: דוד ביטן הוא יושב ראש הקואליציה בכנסת ישראל.

ישראל אייכלר: גם בלעם בירך את ישראל.

יהודה גליק: איש יקר, חשוב וטוב אבל הוא לא דובר הסוכנות היהודית.

יהודה גליק: הוא לא קיבל מינוי של הסוכנות היהודית.

יהודה גליק: לכן אני רוצה לשמוע בקולם של הסוכנות היהודית שמתחייבים לבנות את המקוואות האלה.

יהודה גליק: נקודה שנייה.

יהודה גליק: למה צריך לחכות תשעה חודשים.

יהודה גליק: אם הסוכנות תבוא ותאמר שהם יבנו את המקוואות בתוך חודש, אז נפעיל את החוק בעוד חודש.

יהודה גליק: אם זה ייקח 90 שנה – החוק הזה נועד כדי לקיים את הבג"צ.

יהודה גליק: הבג"צ אמר שצריך מקוואות לרפורמים ולקונסרבטיבים.

יהודה גליק: דאגתו של גפני היא לרפורמים ולקונסרבטיבים ולזה נועד החוק ולכן אני מציע שתחילתו של חוק יום למחרת הקמת המקוואות לתנועות הרפורמיות והקונסרבטיביות.

דוד אמסלם: זאת הסתייגות, או נאום?

יהודה גליק: זאת הסתייגות.

דוד אמסלם: תנסח אותה, בבקשה.

יהודה גליק: בסעיף 2: "תחילתו של חוק זה" במקום "9 חודשים מיום פרסומו", יהיה: "תחילתו של חוק זה מייד למחרת הקמת המקוואות".

דוד ביטן: גליק, מה יהיה?

יהודה גליק: מה זה מה יהיה?

דוד ביטן: על כל חוק אתה תגיש לי הסתייגות?

דוד ביטן: זה לא הולך ככה.

תמר זנדברג: בשם סיעת מר"צ אני רוצה להצטרף להסתייגויות של המחנה הציוני.

דוד אמסלם: חבר הכנסת אייכלר, בבקשה.

ישראל אייכלר: אדוני היושב ראש.

ישראל אייכלר: אני לא רוצה להאריך כי אני רוצה שהחוק יתקדם.

ישראל אייכלר: לכן אני אמנע מלענות על דברי הבלע והחרופים והגדופים שהם מטילים נגדנו ונגד היהדות הנאמנה.

ישראל אייכלר: גם אנשים שאומרים בפירוש שמעולם לא היו במקווה באים וצועקים פה.

תמר זנדברג: אני מייצגת ציבור שלא הולך למקוואות.

ישראל אייכלר: אנחנו עוד נדבר על זה במליאה בהזדמנויות אחרות.

ישראל אייכלר: עכשיו אני רוצה לעזור לך לקדם את החוק ולהעביר את זה.

דוד אמסלם: חבר הכנסת אורי מקלב.

אורי מקלב: גם אני לא אאריך בדברים.

אורי מקלב: אתה לא נותן לנו להגיב.

דוד אמסלם: אם תכולת הדיון היתה 5 שעות, לא היתה לי בעיה.

ישראל אייכלר: רק שידעו שאנחנו לא מגיבים בגלל שאנחנו רוצים את העניין.

ישראל אייכלר: יש לנו הרבה מה להגיב ועוד נגיב.

אורי מקלב: זה פשוט לראות עולם הפוך, עולם השקר.

אורי מקלב: אנשים שאומרים בעצמם שמקווה טהרה לא מעניין אותם, שיש מקווה מלוכלך, בלניות מתנכרות, לא מסבירות פנים, מציצניות.

יהודה גליק: מי אמר דבר כזה?

ישראל אייכלר: אתה חריש, לא שמעת ולא היית בכל הדיון.

יהודה גליק: הייתי.

אורי מקלב: לא.

אורי מקלב: לא שמעת את הדברים וגם לא שמעת בדיונים הקודמים.

אורי מקלב: מקווה מים זה כל מקום שיש בו מים.

אורי מקלב: אני לא מבין את כל אלה שרואים כעולם חשוך את כל הדקדקנות.

אורי מקלב: מה הם רוצים ממקווה הטהרה הזה?

אורי מקלב: על-פי רוב זה לא המקום הכי מפואר.

אורי מקלב: יש בריכות שחייה באמת יפות, אפילו מקורות.

אורי מקלב: יכולים להתקשר ולהפנות לשם.

אורי מקלב: זה מקום נקי יותר, מקום מצוחצח יותר.

אורי מקלב: תלכו לשם.

יעל כהן-פארן: למה הקימו לך מקוואות?

יעל כהן-פארן: אולי נחסוך את כל הדיון על המקוואות, לא צריך מקוואות.

דוד אמסלם: חבר הכנסת דוד ביטן.

דוד ביטן: החוק הזה הוא לא עוקף בג"צ.

דוד ביטן: החוק הזה יחד עם ההכרזה שלי לפני הקריאה הראשונה, שאושרה על-ידי נציגי משרד המשפטים והיועץ המשפטי, הוא לא עוקף בג"צ, הוא פותר את הבעיה שבג"צ הפנה את תשומת לבנו אליה.

דוד ביטן: לכן זאת לא עקיפה אלא פתרון הבעיה.

דוד ביטן: ההסדר הזה מקובל על היועץ המשפטי לממשלה, מקובל על משרד המשפטים והם גם יגנו על זה בבג"צ.

יהודה גליק: אבל משרד המשפטים - - -

דוד ביטן: גליק, אתה לא היית בדיון הקודם.

יהודה גליק: הייתי.

דוד אמסלם: גליק, אני קורא לך פעם שנייה לסדר.

יהודה גליק: אתה רוצה שאני אצא, אני אצא.

יהודה גליק: אתה רוצה שאני אסתום את הפה, אני אסתום את הפה.

דוד אמסלם: אני אומר לך את זה כבר הרבה זמן.

יהודה גליק: מאה אחוז.

יהודה גליק: כשהוא צעק שמונה פעמים לא קראת אותו לסדר.

יהודה גליק: בכל דיון שאני משתתף אצלך אתה קורא לי לסדר עוד לפני שאני נכנס.

יהודה גליק: תקרא אותי לסדר בהתחלה מראש.

ישראל אייכלר: מחכים לך בהר הבית.

אורי מקלב: לפני תלך למקווה, אל תשכח.

דוד ביטן: אני רוצה להסביר לכם למה ההסתייגויות שלכם שמתייחסות לתקופה של התשעה חודשים אינן רלוונטיות.

דוד ביטן: אני הכרחתי את גפני להסכים לתשעה חודשים, הוא לא רצה בהתחלה.

משה גפני: רציתי חצי שנה ואתה אמרת תשעה חודשים.

דוד ביטן: העניין הוא כזה.

דוד ביטן: זה פתרון משולב.

דוד ביטן: היום אין בעיה להיכנס למקווה וכל אחד יכול להיכנס למקווה, גם רפורמי, גם קונסרבטיבי.

דוד ביטן: אין הרבה כאלה כי בישראל 97% מגדירים את עצמם כאורתודוכסים.

תמר זנדברג: מה?

<קריאה: שבעה אחוז.

דוד ביטן: מה הבעיה?

דוד ביטן: כל אחד יכול להיכנס.

דוד ביטן: הבעיה היא בתהליך הגיור כי הסוף זה טבילה.

דוד ביטן: אני אומר במפורש, אנחנו נקים באמצעות הסוכנות אמנם - - -

מיכל בירן: למה באמצעות הסוכנות?

דוד ביטן: רגע.

דוד ביטן: נקים בין 2 ל-4 מקוואות, שזאת עלות כספית נמוכה.

דוד ביטן: זה 1.5 מיליון שקלים.

דוד ביטן: זה לא משהו בשמים, זה קל מאוד להקים וזה ייקח חודשיים שלושה.

דוד ביטן: תבינו דבר מבחינה משפטית.

דוד ביטן: אם ובמידה לא נקים בתשעה החודשים האלה, לא נוכל להגן על החוק הזה בבג"צ כי זה נותן את הפתרון שבג"צ התייחס אליו.

דוד ביטן: לכן הטענות האלה שזה ייקח הרבה שנים זה לא רלוונטי, כי אז בג"צ לא יאשר את החוק כי הפתרון שהצענו לא יושם.

דוד ביטן: אתם רוצים לשמוע, או שאתם רוצים לריב?

דוד ביטן: זאת אומרת, שאנחנו נהיה מחויבים להקים את זה בתוך תשעה חודשים וזאת מהסיבה הפשוטה, שלא פתרנו את הבעיה שבג"צ התייחס אליה ובאופן הזה לא נוכל להגן על החוק הזה בבג"צ.

דוד ביטן: לכן זה יוקם.

דוד ביטן: עצם הבקשה שלכם לדחייה עד שזה יוקם, יש לכם את ההגנה של בג"צ ואין שום בעיה עם זה.

דוד ביטן: ההסדר הזה מקובל על היועץ המשפטי לממשלה, מקובל על משרד המשפטים.

דוד ביטן: הם אמרו את זה בעצמם בישיבה הקודמת.

דוד ביטן: זה הולך כמקשה אחת, החוק עם ההצהרות שלי בוועדה שהם ייושמו.

דוד ביטן: אם הם לא ייושמו, החוק הזה לא יאושר בבג"צ.

דוד ביטן: לכן אני אומר שאין שום בעיה עם החוק הזה.

מיכל בירן: אבל אם זה כך, מה אכפת לך להכניס את זה?

דוד ביטן: מה שלא צריך לא מכניסים.

דוד ביטן: זה הסדר ביצוע.

דוד ביטן: אמרתי את זה בישיבה הקודמת.

דוד ביטן: אנחנו עומדים מאחורי האמירה הזאת.

דוד ביטן: אנחנו יודעים שאם לא נעשה את זה תהיה בעיה בבג"צ ואז לא חוקקנו כלום וזה יהיה נייר שלא שווה התייחסות.

דוד ביטן: לכן קבעו את יישום החוק לעוד תשעה חודשים על-מנת שנספיק לעשות את זה.

דוד ביטן: אני חושב שזה הסדר הוגן ופשוט.

דוד ביטן: הוא מיישם את החלטת בג"צ, הוא פותר את הבעיה שבג"צ אמר.

דוד ביטן: אני יודע שאתם ענייניים בהרבה מאוד מקרים.

דוד ביטן: אתם צריכים לרדת מההסתייגויות האלה, אין בהן שום דבר.

מיכל בירן: למה מהתקציב של הסוכנות?

דוד ביטן: עזבו עכשיו את הנושא של התשלום.

מיכל בירן: אם זה מיליון וחצי, למה שהמדינה לא תשלם?

דוד ביטן: אנחנו נעשה את זה באמצעות הסוכנות.

דוד ביטן: אני לא אמרתי איך יבוצע התשלום, אמרתי שאנחנו נבצע את זה באמצעות הסוכנות.

דוד ביטן: הכול פתוח.

דוד ביטן: אנחנו נשב עם הסוכנות.

מיכל בירן: מי ישלם לבלניות?

דוד ביטן: עם כל הכבוד לסוכנות, הרבה מאוד מתקציב הסוכנות זה תקציב מדינה, אם אתם לא יודעים את זה.

דוד ביטן: הרבה מאוד פעולות שהסוכנות עושה המדינה מתקצבת ולא הסוכנות מתקצבת.

דוד ביטן: בואו נשים את הסוכנות בצד.

דוד ביטן: הסוכנות היא לא העניין פה ולא איך יממנו.

דוד ביטן: הדברים יצטרכו להיפתר בין הממשלה לסוכנות.

דוד אמסלם: אני אסביר.

דוד אמסלם: בגדול, זה הפתרון המוצע.

דוד אמסלם: זה לא ככה.

מיכל בירן: תשובה מעולה.

דוד אמסלם: נכון.

משה גפני: אדוני היושב ראש.

משה גפני: בשני משפטים אני רוצה רק שהאמת תהיה פה.

משה גפני: עם כל הכבוד, שתלו בי דברים שלא היו ולא נבראו, כאילו אני עושה פה חוק שמאחוריו מסתתר.

משה גפני: לא מסתתר שום דבר, את הכול אמרתי.

עליזה לביא: למה כאילו?

משה גפני: אל תפריעי לי.

משה גפני: את יודעת שאני צודק ואת סתם הפלגת אני לא יודע לאן.

משה גפני: בסדר, שום דבר לא לתלות בחוק הזה.

משה גפני: המדינה בונה את המקוואות.

משה גפני: כל אחד ללא יוצא מן הכלל, אין בו הדרה אין בו אפליה.

משה גפני: כולם ללא יוצא מן הכלל יכולים לבוא למקווה ולטבול.

משה גפני: אין לגבי העניין הזה ויכוח.

משה גפני: אין שינוי בנושא הזה.

משה גפני: מיכל, רק תדעי את האמת.

משה גפני: אין שינוי בעמדה הזאת בחוק הזה.

משה גפני: אמרתי את זה במליאת הכנסת.

משה גפני: אין שינוי בעניין של הטובלים - - -

יעל כהן-פארן: אז מה יש פה?

משה גפני: אין בו שום דבר לגבי הטובלים או הטובלות.

עליזה לביא: אז בואו נבטל אותו.

משה גפני: מיותר לגמרי מה שהעלו פה.

משה גפני: רוצים לעשות פוליטיקה עם העניין הזה, זה בסדר, זה נשמע יפה.

משה גפני: זה לא החוק.

משה גפני: בא בג"צ ואמר שאין סמכות למועצה הדתית בבאר-שבע, לא לגבי טובלים וטובלות, אלא לגבי הנושא של הגיור.

משה גפני: המקווה לא נוצר לצורך העניין הזה.

משה גפני: המועצה הדתית היתה צריכה לעשות הסכם כלכלי.

משה גפני: אמר בג"צ אחרי הרבה שנים – הרי כל אחד יכול לבנות מקווה.

משה גפני: פשוט לבנות מקווה.

משה גפני: יש אנשים שיש להם מקווה בבית, זה עולה מעט.

עליזה לביא: מעט זה יחסי.

משה גפני: המקוואות נועדו לצורך טבילה, נקודה.

משה גפני: זאת יכולה להיות כלה.

עליזה לביא: זאת אחת ממצוות הנשים.

דוד אמסלם: עליזה, אני אוציא אותך.

משה גפני: החוק הזה לא משנה שום דבר ממה שקיים בנהלים.

משה גפני: הסכמתי מראש שהתחולה תיכנס אחרי שישה חודשים.

משה גפני: אמר לי דוד ביטן שהוא רוצה תשעה חודשים והסכמתי.

משה גפני: החוק הזה בא למנוע ובג"צ גם אמר את זה.

משה גפני: מבחינתי, חוק עוקף בג"צ זה לא דבר פסול אבל זה לא חוק עוקף בג"צ.

משה גפני: זה חוק שמייצר את המצב הקיים כמו שהוא.

משה גפני: רוצים לעשות מזה עניין – אני יורד מהכול, הפכתי את זה לחוק מצומק, אז גם על זה מתקיפים אותי?

משה גפני: בסדר.

דוד אמסלם: תודה רבה.

דוד אמסלם: גלעד קריב, בבקשה.

<קריאה: הרב.

דוד אמסלם: הרב.

יעל כהן-פארן: אני מאוד מאוד מוחה על כך שיוצאים מהחדר נציגי המחנה הדתי.

ישראל אייכלר: כשבא יהודה גליק לכנסת היא אמרה שצריך לצאת כשהוא מדבר, שהוא גזען.

יעל כהן-פארן: אני לא יוצאת שהוא מדבר.

יהודה גליק: בושה וחרפה, בושה וחרפה.

ישראל אייכלר: היא אמרה לצאת שאתה מדבר.

יעל כהן-פארן: אני רק אמרתי שאני יוצאת.

תמר זנדברג: רק לציין שהוא רב.

דוד אמסלם: אמרתי גלעד קריב.

גלעד קריב: זה בסדר גמור, כך אמי כנתה אותי בלידתי.

גלעד קריב: אנחנו רק נציין שבפני ועדת האתיקה של הכנסת מונחת תלונה על הפרקטיקה המבישה הזאת שבה חברי כנסת מניחים הצעת חוק.

גלעד קריב: הצעת החוק ביודעין פוגעת בציבור ישראלי מסוים.

גלעד קריב: כשנציגי הציבור, אותו ציבור נפגע, באים לכנסת כדי להשמיע את קולם, לקבל את יומם, כי בסופו של דבר ההצעה מכוונת נגדם, חברי הכנסת שמציעים את הצעת החוק לא נשארים בתוך הוועדה על-מנת להאזין לתלונת הציבור שבו הם מבקשים לפגוע.

גלעד קריב: לעניינו של החוק.

גלעד קריב: כבר אמרנו בדיון הקודם ולא ארחיב בנושא, שהחוק הזה מיותר ומביש.

גלעד קריב: מביש זה ברור מדוע, כי כנסת ישראל מתכוונת, או הקואליציה מתכוונת להתיר בחוק למועצות דתיות – הבוקר שמענו שגם לרשויות מקומיות - - -

מנחם אליעזר מוזס: בוקר טוב.

עליזה לביא: אתה צדיק, פשוט צדיק.

גלעד קריב: זה כמעט "בפני עיוור לא תשים מכשול".

גלעד קריב: מחר כותרת ביתד נאמן.

עליזה לביא: אתה יודע מה, אתה צודק.

עליזה לביא: החברים שלך - - -

מנחם אליעזר מוזס: אם תיתנו לי את הרשות הדיבור אז תראו את הצדקות שלי.

גלעד קריב: הקואליציה הולכת לקדם כאן חוק שהולך להכניס לספר החוקים הישראלי חוק שהוא במפורש עוקף בג"צ.

גלעד קריב: זה חוק שמתיר אפליה.

גלעד קריב: אם עד הבוקר חשבנו שהאפליה הזאת תהיה נחלתן של המועצות הדתיות, היום אנחנו מתבשרים שרוצים שהאפליה הזאת גם תבוצע על-ידי רשויות מוניציפליות.

גלעד קריב: מעבר לעובדה שהחוק מביש, הוא פשוט חוק מיותר.

גלעד קריב: 10 שנים אנחנו ניסינו לשכנע את המשרד לשירותי דת ואת משרד המשפטים לאמץ את הפתרונות הפרגמטיים שעכשיו המדינה רוצה ליישם.

גלעד קריב: אם המדינה היתה מיישמת את הפתרונות הפרגמטיים האלה במשך 10 שנים, לא היתה פסיקת בג"צ ולא היה צריך חוק.

גלעד קריב: אם המדינה מוכנה היום לאמץ את הפתרונות הפרגמטיים, אז בשביל מה חוק?

גלעד קריב: תיישמו את הפתרונות הפרגמטיים ואל תחתימו את ספר החוקים של מדינת ישראל בחוק המביש הזה.

גלעד קריב: אני לא מצליח להבין איך נציגי משרד המשפטים, במקום לומר כאן באומץ שאם רוצים שהחלטת בג"צ לא תיושם כלשונה, בואו נקים את המקוואות ולא צריך חקיקה.

גלעד קריב: הם נותנים את ידם לחוקק את החוק המביש הזה.

גלעד קריב: את אותה תמיהה אני מעלה לגבי חברת הכנסת עזריה שלצערי יצאה.

גלעד קריב: לא רק בגלל שסיעתה התחייבה להגן על בית המשפט העליון ופסיקותיו אלא כיוון שכל מי שעיניו בראשו יודע שהחוק הזה יתחיל עם גרים רפורמים וקונסרבטיבים, אבל נקבע כאן תקדים שתוך שנה או שנתיים יוביל לחקיקה שפוגעת בזכויות כל הנשים שמבקשות לטבול מידי חודש וחודש במקוואות.

גלעד קריב: כבר למדה הציונות הדתית, שבסופו של דבר, מה שעושים לרפורמים ולקונסרבטיבים, הממסד החרדי הכוחני עושה לאנשי הציונות הדתית.

גלעד קריב: העובדה שרחל עזריה הולכת להצביע בעד החוק הזה, היא כתם ובושה לסיעת כולנו ולשולחיה מקרב הציונות הדתית.

גלעד קריב: טוב שהזכירה חברת הכנסת לביא, שיש היום פסיקת בג"צ שמחייבת את המדינה להכיר במתגיירים אורתודוכסים שהתגיירו מחוץ למערך הממלכתי.

גלעד קריב: איפה בדיוק הם יטבלו?

גלעד קריב: אני מודיע כאן שאנחנו נסכים לקבל אותם במקוואות הרפורמיות והקונסרבטיביות שעוד לא נבנו.

גלעד קריב: משפט אחרון.

גלעד קריב: מייד ודאי ידבר כאן נציג הסוכנות אבל אני מבקש לומר את הדברים שעלו בשיחה ביני לבין יושב ראש הסוכנות היהודית נתן שרנסקי.

גלעד קריב: יושב ראש הסוכנות היהודית חזר באוזני רק לפני יומיים על הדבר שהיה ברור לכל מי שהשתתף בפגישה של ראשי התנועות, הפדרציות היהודיות בצפון אמריקה והסוכנות עם ראש הממשלה.

גלעד קריב: אם יש פתרונות פרגמטיים, לא צריך חוק.

גלעד קריב: העמדה של יושב ראש הסוכנות היהודית היא, שהסוכנות היהודית מוכנה לסייע לממשלת ישראל בהקמת מקוואות במימון ציבורי ובמימון ממשלתי, אבל אז אין חוק.

גלעד קריב: אי-אפשר גם לבנות באמצעות הסוכנות וגם לחוקק חוק שמפלה את היהודים הרפורמים והקונסרבטיבים שהם רוב אנשיה של הסוכנות היהודית ברחבי העולם.

גלעד קריב: אם באמת כל-כך בטוח חבר הכנסת ביטן שאפשר להקים מקוואות תוך חודשיים – אני חושב שהפרוצדורה של הוצאת אישורים ברשויות המקומיות, שינויי תכניות בניין של הקהילות שלנו, בחיים זה לא ייקח תשעה חודשים.

גלעד קריב: אבל אם משוכנע יושב ראש הקואליציה שזה יהיה כל-כך מהר, אז בבקשה.

גלעד קריב: השארתם את זה בקריאה ראשונה?

גלעד קריב: תשאירו את החוק תלוי ועומד בפני הוועדה.

גלעד קריב: לכו תבנו את המקוואות לרפורמים ולקונסרבטיבים ואחרי שנגזור ביחד עם יו"ר הקואליציה את הסרט האדום, אז תעבירו את החוק בקריאה שנייה ושלישית אם תחשבו שהוא עדיין חשוב.

<יזהר הס: ראשית אני רוצה לומר משהו לגבי דברי ההסבר הריקים מתוכן של החוק הזה.

<יזהר הס: אני זוכר היטב את דברי ההסבר שעמדו בפנינו כאשר התכנסנו כאן בדיון הקודם והם היו אחרים לגמרי.

<יזהר הס: כאשר חבר הכנסת גפני השיח על פי תומו וכתב את אשר על ליבו, הם אמרו בדיוק את העניין, חוק עוקף בג"צ, על זה מדובר.

<יזהר הס: כאן באיזה ספין, באמת מוזר, באמת חסר תוקף, בטח לא חוקתי, עומד לפנינו נייר כחול שאין בו כלום בדברי ההסבר וכל כולו לשמש את בג"צ ולהניח למשרד המשפטים לטעון שהכול בסדר.

<יזהר הס: זאת תהיה הפעם הראשונה שבספר החוקים של מדינת ישראל יהיה חוק שיפלה יהודים רפורמים וקונסרבטיבים ויהפוך אותם לאזרחים סוג ב'.

<יזהר הס: לא היה כזה קודם.

<יזהר הס: אנחנו כבר רגילים לפרקטיקה, זה נכון, אבל הפעם בספר החוקים.

<יזהר הס: זאת בשעה שמדינת ישראל נאבקת על הלגיטימציה שלה.

<יזהר הס: אז מה בעצם עשינו?

<יזהר הס: הפכנו את מדינת ישראל למדינה שאיננה מדינת הלאום של העם היהודי?

<יזהר הס: זה פוסט ציונות.

<יזהר הס: הייתי בדיון הקודם.

<יזהר הס: בשלהי הדיון הקודם אמרת משפט נהדר: אני כבר מכרתי את הדירה של חמותי, אתה זוכר?

<יזהר הס: זה היה בדיוק הקודם.

<יזהר הס: אני הרי יודע איך הדברים עובדים, אז גם אני כבר מכרתי את העניין של חמותי.

<יזהר הס: כבר בניתי בית עם חמותי ואני יודע שתשעה חודשים זה אפילו לא הוועדה המקומית, בטח לא הוועדה המחוזית.

<יזהר הס: תשעה חודשים להליך שלם של בנייה בארבעה מקומות בארץ והכול להספיק?

<יזהר הס: אין דבר כזה, זה ספין.

דוד אמסלם: אני רוצה להסביר לך למה בכלל התכוונתי במשפט הקודם.

דוד אמסלם: התכוונתי שכבר אין לי כבר כסף להביא מהבית.

<יזהר הס: אז קל וחומר.

<יזהר הס: אגב, בעניין הזה אני רוצה להחמיא לחבר הכנסת גפני.

<יזהר הס: לא נעים לו להגיד, אבל בשם ובמלכות הוא הסכים לכספי מדינה שיעברו מהמדינה לסוכנות היהודית כדי לבנות מקוואות.

<יזהר הס: לא נעים לו מול הבוחרים שלו, אז הוא לא יגיד את זה.

<יזהר הס: אז אולי "בפלס" יכתבו את זה או ב"מבשר".

דוד אמסלם: משרד המשפטים, הייתי רוצה לשמוע מה עמדתכם לגבי השינוי שחבר הכנסת גפני רוצה להכניס בסוגיה של הרשויות המקומיות.

<איגי פז: אנחנו חושבים שאין מקום להוסיף רשות מקומית מהטעם שרשות מקומית, בהקשר של מתן שירותי דת, היא לא מוזכרת בכלל בחוק.

<איגי פז: מאיפה בכלל אתה מכניס רשות מקומית לחוק הזה?

<איגי פז: אם רוצים לדבר על פקודת העיריות זה תיקון אחר ונפרד ואנחנו גם חוששים מהשלכות רוחב שתיקון כזה יכול לייצר בנושאים אחרים של שירותי דת.

<איגי פז: היו כמה שדיברו בשם היועץ המשפטי לממשלה לגבי החוק.

<איגי פז: אנחנו אמרנו את עמדתנו לגבי הצעת החוק.

<איגי פז: ככל שיהיה פתרון פרקטי לטבילת מתגיירי התנועות, אז ההצעה הזאת יכולה לעמוד.

<איגי פז: מכלל הן אפשר גם לשמוע את הלאו.

יהודה גליק: אני רוצה שתתייחס - - -

דוד אמסלם: לא.

דוד אמסלם: חזרת?

דוד אמסלם: תשב בשקט.

יהודה גליק: - -

דוד אמסלם: לא, אני אוציא אותך עוד פעם ולא אתן לך לחזור.

דוד אמסלם: אתה קיבלת את זכות הדיבור, נגמר.

תמר זנדברג: גפני, איך ידעת מתי לחזור?

תמר זנדברג: היה לך גוי של שבת שאמר לך מתי יהודים כשרים מדברים?

דוד אמסלם: תמר, מספיק.

<איגי פז: סעיף התחילה נועד בדיוק בשביל זה.

<איגי פז: גם למיטב ידיעתנו ולפי בירורים שעשינו, משרד ראש הממשלה אכן מקדם את הפתרון המעשי בימים אלה.

<איגי פז: חשוב להדגיש גם כי החוק הזה הוא אדיש לזהות הגוף הפרטי, מהבחינה הזאת שהחוק יוצר הבחנה בין המדינה ורשות מרשויותיה לבין גופים פרטיים.

<איגי פז: החוק הזה לא יוצר הבחנה בין גוף פרטי א' לגוף פרטי ב'.

<איגי פז: מבחינה זאת, עמותה חרדית היא אותו דבר ביחס לכל גוף פרטי אחר ואין פה אפליה.

תמר זנדברג: מותר להפלות בין המשתמשים בשירות של - -- -

<איגי פז: כשיש חלופה מעשית, אז ההצעה הזאת יכולה לעמוד.

דוד אמסלם: תמר, אין שאלות, נגמר.

דוד אמסלם: חברת הכנסת עזרה דקה ואני רוצה להתקדם.

רחל עזריה: אני הייתי בדיון על הביקורת על הפרקליטות בחדר הסמוך בוועדת חוקה.

רחל עזריה: חזרתי כי שמעתי שמהתנועה הרפורמית יש הערות לגבי מידת המחויבות שלי ליהדות הליברלית.

רחל עזריה: אז תקשיבו ותקשיבו טוב.

רחל עזריה: כשאתם מגישים בג"צ שפוגע באופן חד משמעי במפעל כשרות של היהדות הליברלית והורס באופן - - -

תמר זנדברג: באמת.

רחל עזריה: אני מדברת.

תמר זנדברג: זה לא קשור לדיון.

דוד אמסלם: אני לא רוצה להוציא אתכם.

דוד אמסלם: אני יכול לקיים את ההצבעה בלי שאתם פה.

דוד אמסלם: אני נותן כאן את זכות הדיבור.

דוד אמסלם: אני משתדל שכל דובר יכבדו אותו ולא יפריעו לו גם אם מתנגדים.

דוד אמסלם: גם אם את מתנגדת, זנדברג, לא יכול להיות שכל פעם את מתפרצת איך שאת רוצה.

דוד אמסלם: תני לו לדבר ואני רוצה להתקדם.

תמר זנדברג: יש גם קריאות ביניים.

דוד אמסלם: לא.

דוד אמסלם: לא אצלי.

תמר זנדברג: היא מודיעה פה שהיא נוקמת בציבור - - -

רחל עזריה: אל תכניסי לי מילים לפה.

רחל עזריה: תני לי אדבר ואני אדבר.

דוד אמסלם: חברת הכנסת זנדברג, אני מכבד אותך ולא רוצה להוציא אותך.

דוד אמסלם: תלכו אחרי זה ותתלוננו.

תמר זנדברג: תעשה מה שאתה מבין.

דוד אמסלם: אם מתאים לך שאני אוציא אותך - - -

תמר זנדברג: אני רוצה לשבת ולומר את דבריי.

דוד אמסלם: את קיבלת רשות דיבור.

תמר זנדברג: נאמרו כאן דברים - - -

דוד אמסלם: לא, לא אצלי.

דוד אמסלם: את רוצה, אני אוציא אותך איך שאת מגיעה לכאן מכל הישיבות.

דוד אמסלם: לא אצלי.

דוד אמסלם: את מכירה את הכללים.

תמר זנדברג: תעשה מה שאתה מבין.

דוד אמסלם: עוד הערה כזאת אני מוציא אותך.

רחל עזריה: אם אתם רוצים לעבוד בשיתוף פעולה ואם אתם רוצים שלא רק התנועות הרפורמות, אלא שאנחנו נדע, כלל היהדות, לעבוד ביחד כדי לייצר הסכמים והסכמות שכולם יכולים לחיות איתם, בבקשה.

רחל עזריה: אבל כשאתם עובדים כל פעם באופן עצמאי ומלבים את השנאה עם החרדים, כי לשניכם זה מאוד נוח.

רחל עזריה: אתם שני קצוות שיודעים לעבוד אחד מול השני - - -

תמר זנדברג: את חצופה.

תמר זנדברג: בושה וחרפה.

רחל עזריה: - -

דוד אמסלם: תמר, קיבלת את מה שרצית, אני מבקש שתצאי החוצה.

דוד אמסלם: (חברת הכנסת תמר זנדברג יוצאת מאולם הוועדה).

תמר זנדברג: תתביישי לך, את נוקמת בציבור.

רחל עזריה: - -

עליזה לביא: את מבזה את כל מה שעשית עד היום.

דוד אמסלם: אני מבקש להוציא את עליזה.

עליזה לביא: למה להוציא אותי?

דוד אמסלם: כי את הפרעת.

עליזה לביא: היא לא הפריעה לי?

עליזה לביא: כשאני דיברתי כמה פעמים היא דיברה?

דוד אמסלם: עליזה, ככה החלטתי.

עליזה לביא: לא קראת לי פעם אחת לסדר, למה אתה מוציא אותי?

דוד אמסלם: ככה, החלטתי.

דוד אמסלם: עליזה, החוצה.

עליזה לביא: את מכשירה את השרץ הזה.

עליזה לביא: אם היא לא היתה מדברת ככה - בושה וחרפה, תתביישי לך.

עליזה לביא: (חברת הכנסת עליזה לביא יוצאת מאולם הוועדה).

רחל עזריה: אני מציעה שאנחנו נדע לעבוד בשיתוף פעולה.

רחל עזריה: אני חושבת שככה אנחנו נוכל לייצר יחסי דת ומדינה טובים יותר.

רחל עזריה: אבל בשביל זה אתם צריכים לקבל החלטה שמה שמעניין אתכם זה לייצר יחסי דת ומדינה טובים יותר ולא כל פעם לבוא ולחפש את הפינה שבה אפשר לתקוף.

רחל עזריה: מה שאתם עושים עכשיו לאורך התהליך הזה כבר כמה זמן, זה בעצם רק מחפשים דרך ללבות שנאה מול החרדים, שזאת חכמה מאוד קטנה וזה מאוד קל לייצר את זה.

רחל עזריה: השאלה הגדולה היא, האם אתם רוצים?

רחל עזריה: זאת השאלה.

רחל עזריה: כשאתה תוקף אותי כשאני לא נמצאת ואני הולכת לדיון אחר, אז אני אחזור ואני אענה.

רחל עזריה: וכשאתם הולכים ועושים מפעל בבג"צ של כשרות אלטרנטיבית, אז אל תצפו אחר-כך לתמיכה.

דוד אמסלם: תודה רבה.

דוד אמסלם: מיכל, רצית לומר משפט?

מיכל בירן: רחל, אני מודה שאני לא יודעת על מה אתם רבים אבל הנימה שלך – אי-אפשר לדבר על שיתוף פעולה בנימה כזאת, זה לא הולך ביחד.

רחל עזריה: בסדר.

רחל עזריה: אני אשמח לספר לך על מה זה היה.

יהודה גליק: רוצים להצביע פה על חוק.

יהודה גליק: משרד המשפטים נשאל שאלה והוא לא השיב עליה.

יהודה גליק: רציתי לבקש שישיב עליה וקראת אותי לסדר.

יהודה גליק: אני חוזר עוד פעם.

יהודה גליק: יש בו משפט שבו כתוב: "מועצה דתית רשאית שלא להתקשר בהסכם לשם שימוש במקווה טהרה".

יהודה גליק: אין פה שום הסברה.

יהודה גליק: זאת אומרת, מועצה דתית רשאית להפלות, זה מה שכתוב פה.

יהודה גליק: שאלתי האם המשפט הזה הוא משפט שהולך עם החוק?

יהודה גליק: כתוב פה רשאית.

יהודה גליק: כלומר, ראש המועצה יגיד לך: אתה ג'ינג'י, לא אוהב אותך, לא מתקשר איתך.

יהודה גליק: האם משפט כזה הוא חוקי?

יהודה גליק: זאת היתה השאלה שנשאלתם ועליה לא קיבלתי תשובה.

דוד אמסלם: הבנתי.

דוד אמסלם: השאלה הזאת עלתה בדיון הראשון ולא היית פה.

יהודה גליק: הייתי בכל הדיונים והשתתפתי בכל הוועדות.

דוד אמסלם: אני מסביר לך שזה היה.

דוד אמסלם: גם היום איחרת.

דוד אמסלם: בבקשה, תענה לו.

<איגי פז: מועצה דתית היא רשות מנהלית וככזאת היא כפופה למשפט המנהלי.

<איגי פז: זאת אומרת, שאם היא מתקשרת בהסכם עם אדם א', היא חייבת להתקשר בהסכם גם עם עמותה ב'.

<איגי פז: אין בהצעת החוק שום מתן אפשרות ולגיטימציה למועצה דתית להפלות.

<איגי פז: זה לא שאם עכשיו אנחנו כותבים "מועצה דתית רשאית" זה אומר שמועצה דתית מתנתקת מכל כללי המשפט המנהלי ועדיין חלים עליה כל החובות וכל האחראויות של שוויון.

דוד אמסלם: יאיר שלג, בבקשה.

<יאיר שלג: היושב ראש ביקש הסתייגויות אז אני רוצה לתמצת ולומר שההסתייגות היא מכל הצעת התיקון.

<יאיר שלג: אנחנו מתנגדים לה ומעוניינים להסיר אותה מסדר היום.

דוד אמסלם: מי שיכול להגיש הסתייגויות זה רק חברי כנסת.

<יאיר שלג: ההסתייגות היא בהקשר הציבורי.

<יאיר שלג: החוק מסתיר תחת ניסוח מנהלי, שהוא טוב יותר מהניסוח הקודם, אפליה פסולה של אזרחי ישראל, פגיעה בזהותה של ישראל כמדינת הלאום של כלל בני העם היהודי.

<יאיר שלג: הייתי גם אומר איזו עמדה מגוחכת מבחינה דתית כי האם באמת נעמיד פקחים על קיום מצוות כמו נטילת ידיים?

<יאיר שלג: איך אנשים ייטלו ידיים או איך אנשים ישמרו על תנאי הכשרות?

<יאיר שלג: היציאה של חברי הכנסת החרדים מהאולם בזמן הדברים של נציגי התנועה הרפורמית והקונסרבטיבית מוכיחה מיני וביי שמטרת החוק היחידה היא פגיעה בתנועות הלא אורתודוכסיות וככזאת היא צריכה להיות פסולה.

דוד אמסלם: חבר הכנסת מוזס.

מנחם אליעזר מוזס: מה ההבדל בין אחד שאין לו כסף, רעב, אין לו מה לאכול?

מנחם אליעזר מוזס: מצווה לתמוך בו, להשיג לו את הכסף, לתת לו למחייתו.

מנחם אליעזר מוזס: מה ההבדל בין אחד שמזייף כספים?

מנחם אליעזר מוזס: מה עושים אז?

מנחם אליעזר מוזס: זייפן איפה מקומו, אתם יודעים?

מנחם אליעזר מוזס: זה בדיוק ההבדל בין היהדות שמאמינה בתורה מסיני ונמשכת כבר 3,000 שנה לבין אלה שהם מזייפי היהדות.

מנחם אליעזר מוזס: אלה שלפני 100 שנה כבר הוציאו את ציון וירושלים מהסידורים שלהם.

מנחם אליעזר מוזס: עכשיו אני בא לחיים הפרקטיים.

מנחם אליעזר מוזס: היעלה על הדעת שיבוא רופא ויבקש ממשרד הבריאות שהוא רוצה לרפא בדרך שהוא מבין במתקן ממשלתי.

מנחם אליעזר מוזס: יתנו לו את זה?

מנחם אליעזר מוזס: על אחת כמה וכמה יבוא רופא שהוא בכלל לא רופא אלא בא ומתחזה כרופא.

מנחם אליעזר מוזס: הוא יקבל מבנה?

מנחם אליעזר מוזס: אלה מתחזים - - -

מיכל בירן: כולנו מתחזים ליהודים?

מנחם אליעזר מוזס: אולי תיתנו לי לדבר?

מנחם אליעזר מוזס: מי שבא שמתחזה, או לקחת כמה ליצנים – אני מציע לכל בעלי הסמרטפון שיפתחו ב- "bark-mitzvah" ותיראו במה עסוקים הרבנים שלהם בארצות הברית.

מנחם אליעזר מוזס: אדוני היושב ראש, כבר ראית פעם בר מצווה לכלבים?

מיכל בירן: אז אתה אמר שזאת מטרת החוק, לקבל - - -

דוד אמסלם: מיכל, זה לא הגיוני מה שאת עושה כאן.

יעל כהן-פארן: זאת בדיוק הסתה.

דוד אמסלם: אין קריאות ביניים.

יעל כהן-פארן: - -

דוד אמסלם: גם את רוצה לצאת בגלל שיש פה טלוויזיה?

דוד אמסלם: אל תפריעי.

יעל כהן-פארן: לא, ממש לא.

יעל כהן-פארן: יש פה חוברת שלמה של הסתה - - -

דוד אמסלם: אני קורא לך לסדר פעם ראשונה.

דוד אמסלם: מוזס עוד משפט, אני רוצה לעבור להצבעות.

מנחם אליעזר מוזס: הם לא יכולים לבוא ולבקש מעובדי המועצה הדתית לעשות כפי שהם מבינים.

מנחם אליעזר מוזס: לא זאת הדרך ולשם כך בא תיקון החוק.

מנחם אליעזר מוזס: תחזקנה ידיהם של אלה שמתקנים את החוק וגם אני ביניהם.

מיכל בירן: יצא המרצע מן השק.

מנחם אליעזר מוזס: אל תשכחו לפתוח סמרטפונים.

משה גפני: אני מבקש להוסיף הסתייגות ואני מסכים שהחברים יצביעו נגדה.

משה גפני: נציג משרד המשפטים, אנחנו אמרנו בקריאה הראשונה, וזה דבר טכני שאין לו שום משמעות מעבר לעניין שבמקומות שבו אין מועצה דתית, הרשות המקומית או המועצה האזורית היא מפעילה את המקווה.

משה גפני: לא יכול להיות שהחוק יחול רק במקרה שיש מועצה דתית ולא יחול במקום שאין מועצה דתית.

משה גפני: אני לחלוטין לא מבין את דבריו של נציג משרד המשפטים.

משה גפני: הוא אומר שיש לזה השלכת רוחב.

משה גפני: אין לזה שום השלכה.

משה גפני: אבל אני לא רוצה לעכב את ההצבעה על החוק.

משה גפני: אני מבקש להגיש הסתייגות בשם כל החברים, שיהיה כתוב מועצה דתית, או במקום שבו הרשות המקומית היא זאת שמפעילה את המקווה.

משה גפני: זה בשם כל החברים.

משה גפני: אני אשאל אותם לפני שזה יעלה להצבעה.

משה גפני: פה יצביעו נגד.

משה גפני: ההסתייגות תיפול והיא תעלה למליאה.

משה גפני: עד המליאה אני אדבר עם היועץ המשפטי לממשלה.

משה גפני: אני חושב שהתיקון הוא תיקון מחויב כי יש מקומות שאין בהם מועצה דתית.

משה גפני: זה לא משנה את החוק בשום דבר.

משה גפני: אני לא יודע למה נציג משרד המשפטים מתעקש על העניין הזה.

יהודה גליק: נציג הסוכנות לא דיבר.

דוד אמסלם: גליק, בוא תחליף אותי, תגיד לי מה לעשות.

יהודה גליק: אבל יש פה התחייבות.

דוד אמסלם: גליק, אתה שומע מה אני אומר?

דוד אמסלם: אני לא רוצה לשמוע אותך.

יהודה גליק: חבל.

דוד אמסלם: אתה מנהל פה את הדיון, אני מבין.

יהודה גליק: לא, אבל אני שואל.

דוד אמסלם: אתה לא שואל מתי שאתה רוצה.

יהודה גליק: מתחייבים בשם גוף והגוף לא מדבר.

דוד אמסלם: אני מבקש להוציא אותו החוצה.

יהודה גליק: אני רוצה לשמוע את דבריו של נציג הסוכנות.

דוד אמסלם: אתה חושב שמותר לך הכול.

יהודה גליק: מתחייבים בשם גוף והגוף נמצא פה אז שיגיד אם הוא מתחייב או לא מתחייב.

דוד אמסלם: אני מחליט את מי אנחנו שומעים פה, בסדר?

דוד אמסלם: (חבר הכנסת יהודה גליק יוצא מאולם הוועדה).

דוד אמסלם: אני רוצה להקריא מי מהחברים יכול להצביע בהצבעה הזאת:

<לאה קריכלי: חבר הכנסת שיכולים להצביע הם: דוד אמסלם, נאוה בוקר, עליזה לביא, אכרם חסון, בצלאל סמוטריץ, יואב בן צור, יעקב אשר, תמר זנדברג, יעל פראן וחברת הכנסת מיכל בירן.

דוד אמסלם: אנחנו נתחיל בהצבעה על ההסתייגויות.

עליזה לביא: מה אם התשובות שביקשתי?

דוד אמסלם: אחרי זה.

עליזה לביא: אחרי ההצבעה?

עליזה לביא: למה?

דוד אמסלם: בגלל שאין לי זמן עכשיו.

עליזה לביא: שאלתי אם הם יוכלו להגן על זה?

דוד אמסלם: הוא כבר נתן תשובה.

דוד אמסלם: אני מבקש להתחיל להקריא את ההסתייגויות.

דוד אמסלם: אנחנו מצביעים על ההסתייגות של חבר הכנסת גפני.

יהודה גליק: - -

דוד אמסלם: אני אישרתי לך להיכנס?

דוד אמסלם: אין לו זכות הצבעה.

יהודה גליק: אני ממלא מקום קבוע בוועדה שלך, תכיר.

דוד אמסלם: מאה אחוז, שב.

דוד אמסלם: מצביעים על ההסתייגות של גפני.

דוד אמסלם: מי בעד?

יהודה גליק: נציג הסוכנות דיבר?

<רוני טיסר: ההסתייגות היא שאחרי המילים "מועצה דתית" יבוא " או רשות מקומית".

דוד אמסלם: מי בעד ההסתייגות?

דוד אמסלם: הצבעה בעד – 1 נגד – רוב נמנעים – אין ההסתייגות לא נתקבלה.

דוד אמסלם: ההסתייגות לא מתקבלת.

<רוני טיסר: ההסתייגות של חברת הכנסת עליזה לביא להוסיף סעיף הקובע "האמור בסעיף קטן ב' לא יחול על אדם שמשלם אגרה בעבור שירותי הטבילה".

דוד אמסלם: עליזה, את רוצה שנצביע על כל המכלול של ההסתייגויות שלך או אחד אחד?

עליזה לביא: על כל הסתייגות.

דוד אמסלם: מי בעד ההסתייגות של עליזה לביא?

דוד אמסלם: הצבעה בעד – 4 נגד – 8 נמנעים – אין ההסתייגות לא נתקבלה.

דוד אמסלם: ההסתייגות לא נתקבלה.

<רוני טיסר: להוסיף בסעיף קטן ב', לאחר המילים "רשאית שלא להתקשר בהסכם לשם שימוש במקווה טהרה" את המילים "שלא במסגרת שעות הפעילות הרגילות"

דוד אמסלם: מי בעד ההסתייגות?

דוד אמסלם: מי נגד?

דוד אמסלם: הצבעה בעד – 4 נגד – 9 נמנעים – אין ההסתייגות לא נתקבלה.

דוד אמסלם: ההסתייגות לא התקבלה.

<רוני טיסר: להוסיף סעיף קטן ג' "טבילה במקווה טהרה לא תותנה בביצוע בדיקות ומתן מענה לשאלות או כל דרישה אחרת שעלולה לפגוע בצנעת חייה האישיים של הטובלת".

דוד אמסלם: מי בעד ההסתייגות?

דוד אמסלם: מי נגד?

דוד אמסלם: הצבעה בעד – 4 נגד – 9 נמנעים – אין ההסתייגות לא נתקבלה.

דוד אמסלם: ההסתייגות לא נתקבלה.

<רוני טיסר: להוסיף סעיף נוסף: "השר ימנה עובדת מעובדות משרדו למתן מענה וטיפול בפניות של נשים על שימוש במקווה טהרה".

דוד אמסלם: מי בעד ההסתייגות?

דוד אמסלם: מי נגד?

דוד אמסלם: הצבעה בעד – 4 נגד – 78 נמנעים – אין ההסתייגות לא נתקבלה.

דוד אמסלם: ההסתייגות לא נתקבלה.

<רוני טיסר: הסתייגות חמישית.

<רוני טיסר: במקום סעיף קטן ב' יבוא סעיף חלופי: "התקשרה מועצה דתית בהסכם עם המדינה או עם רשות מרשויותיה לשם שימוש במקווה טהרה, רשאית המועצה הדתית שלא להתקשר בהסכם בעל אופי דומה".

דוד אמסלם: מי בעד ההסתייגות?

דוד אמסלם: מי נגד?

דוד אמסלם: הצבעה בעד – 4 נגד – 78 נמנעים – אין ההסתייגות לא נתקבלה.

דוד אמסלם: ההסתייגות לא נתקבלה.

<רוני טיסר: אנחנו עוברים להסתייגויות של המחנה הציוני וסיעת מרצ.

דוד אמסלם: אתם רוצים להצביע על כולם יחד או להקריא אחד אחד?

יעל כהן-פארן: להקריא.

<רוני טיסר: סעיף 2: "החוק ייכנס לתוקפו לאחר שהשר יכריז באישור ועדת הפנים והגנת הסביבה כי הוקמו מקוואות לשימוש כלל הקהילות היהודיות".

דוד אמסלם: מי בעד ההסתייגות?

דוד אמסלם: מי נגד?

דוד אמסלם: הצבעה בעד – 4 נגד – 78 נמנעים – אין ההסתייגות לא נתקבלה.

דוד אמסלם: ההסתייגות לא נתקבלה.

<רוני טיסר: לחלופין, "החוק ייכנס לתוקפו בכל רשות מקומית לאחר אישור ועדת הפנים והגנת הסביבה כי באותה רשות הוקמו מקוואות טהרה לשביעות רצונם של כלל תושביה".

דוד אמסלם: מי בעד ההסתייגות?

דוד אמסלם: מי נגד?

דוד אמסלם: הצבעה בעד – 4 נגד – 78 נמנעים – אין ההסתייגות לא נתקבלה.

דוד אמסלם: ההסתייגות לא נתקבלה.

<רוני טיסר: לסעיף קטן ב', לאחר המילים "דתית" תבוא המילה "אינה" ולאחר המילה "טהרה" להוריד את המילה "אף".

דוד אמסלם: מי בעד ההסתייגות?

דוד אמסלם: מי נגד?

דוד אמסלם: הצבעה בעד – 4 נגד – 78 נמנעים – אין ההסתייגות לא נתקבלה.

דוד אמסלם: ההסתייגות לא נתקבלה.

<רוני טיסר: להוסיף סעיף קטן ג', "מועצה דתית תסדיר מקוואות טהרה לשימוש הקהילות הדתיות השונות הפועלות ברשות המקומית בה היא פועלת".

דוד אמסלם: מי בעד ההסתייגות?

דוד אמסלם: מי נגד?

דוד אמסלם: הצבעה בעד – 4 נגד – 78 נמנעים – אין ההסתייגות לא נתקבלה.

דוד אמסלם: ההסתייגות לא התקבלה.

<רוני טיסר: הסתייגות של חבר הכנסת יהודה גליק שמבקש כי תחילתו של החוק תהיה מייד למחרת יום הקמת המקוואות.

דוד אמסלם: מי בעד ההסתייגות?

דוד אמסלם: מי מנגד?

דוד אמסלם: הצבעה בעד – 4 נגד – 78 נמנעים – אין ההסתייגות לא נתקבלה.

דוד אמסלם: ההסתייגות לא נתקבלה.

דוד אמסלם: עכשיו נצביע על החוק.

דוד אמסלם: תקריאי את החוק.

<רוני טיסר: "הצעת חוק שירותי הדת היהודיים (תיקון מס'...), התשע"ו-2016.

<רוני טיסר: הוספת סעיף 14ד 1.

<רוני טיסר: בחוק שירותי הדת היהודיים (נוסח משולב), התשל"ה-1971, לפני סעיף 15 יבוא: הסדרת השימוש במקווה טהרה 14ד.

<רוני טיסר: א.

<רוני טיסר: בסעיף זה, "מקווה טהרה" – מקום מקורה בהחזקת מועצה דתית שמיועד לטבילה לצורכי טהרה או גיור.

<רוני טיסר: ב.

<רוני טיסר: מועצה דתית רשאית שלא להתקשר בהסכם לשם שימוש במקווה טהרה, אף אם התקשרה בהסכם כאמור עם המדינה או עם רשות מרשויותיה".

<רוני טיסר: 2.

<רוני טיסר: תחילתו של חוק זה תשעה חודשים מיום פרסומו.

<רוני טיסר: "

דוד אמסלם: תודה רבה.

דוד אמסלם: אנחנו מצביעים על החוק כפי שהוקרא עכשיו.

דוד אמסלם: מי בעד החוק?

דוד אמסלם: מי נגד?

דוד אמסלם: הצבעה בעד – 8 נגד – 4 נמנעים – אין חוק שירותי הדת היהודיים (תיקון מס' 21) (הסדרת השימוש במקווה טהרה), התשע"ו-2016 נתקבל לקריאה השנייה ולקריאה השלישית.

דוד אמסלם: .

דוד אמסלם: החוק עבר.

דוד אמסלם: תודה רבה לכולם.